CELEX: 52017PC0093
Language: da
Date: 2017-02-22
Title: Forslag til RÅDETS GENNEMFØRELSESAFGØRELSE om en bod, der pålægges Østrig for manipulation af gældsdata i delstaten Salzburg

EUROPA-KOMMISSIONEN
            Bruxelles, den 22.2.2017
            COM(2017) 93 final
            2017/0044(NLE)
            Forslag til
            RÅDETS GENNEMFØRELSESAFGØRELSE
            om en bod, der pålægges Østrig for manipulation af gældsdata i delstaten Salzburg
            
               
         
         
            
               BEGRUNDELSE
            
            
               1.
                     Baggrund for henstillingen
            
            
               I henhold til artikel 126, stk. 1, i traktaten om Den Europæiske Unions funktionsmåde (TEUF) skal medlemsstaterne undgå uforholdsmæssigt store offentlige underskud. Dataene vedrørende offentligt underskud og offentlig gæld, som er relevante for anvendelsen af artikel 121 og 126 i TEUF eller for anvendelsen af protokollen om proceduren i forbindelse med uforholdsmæssigt store underskud, der er knyttet som bilag til traktaterne, er særdeles vigtige input for samordningen af de økonomiske politikker i Unionen.
            
            
               I Europa-Parlamentets og Rådets forordning (EU) nr. 1173/2011 af 16. november 2011 om en effektiv håndhævelse af budgetovervågningen i euroområdet
                  1
                er der fastlagt en række sanktioner med henblik på at styrke håndhævelsen af budgetovervågningen i euroområdet. For at forhindre en forsætligt eller som følge af grov uagtsomhed misvisende fremstilling af data vedrørende offentligt underskud og offentlig gæld kan Rådet således i henhold til nævnte forordnings artikel 8, stk. 1, og efter henstilling fra Kommissionen vedtage at pålægge den pågældende medlemsstat en bod.
            
            
               I henhold til artikel 8, stk. 3, i forordning (EU) nr. 1173/2011 har Kommissionen beføjelse til at foretage alle fornødne undersøgelser, hvis den finder, at der foreligger alvorlige indikationer på, at der er tale om forhold, der kan udgøre en misvisende fremstilling af data vedrørende offentligt underskud og offentlig gæld. Den 3. maj 2016 indledte Kommissionen en undersøgelse vedrørende manipulation af statistikker i Østrig.
            
            
               De foreløbige resultater af undersøgelsen vedrørende manipulation af statistikker i Østrig blev sendt til Østrig med henblik på bemærkninger den 20. december 2016, jf. artikel 6 i Kommissionens delegerede afgørelse 2012/678/EU. Kommissionen opfordrede Østrig til at fremsende skriftlige bemærkninger til de foreløbige undersøgelsesresultater senest den 19. januar 2017. Østrig fremlagde sine skriftlige bemærkninger den 25. januar 2017.
            
            
               Den 22. februar 2017 vedtog Kommissionen sin rapport om undersøgelsen vedrørende manipulation af statistikker i Østrig som omhandlet i forordning (EU) nr. 1173/2011
                  2
                (rapporten) under hensyntagen til Østrigs bemærkninger. 
            
            
               Det konkluderes i rapporten, at Landesrechnungshof, delstatsforvaltningens tjenestegrene og delstatsregeringen i delstaten Salzburg, dvs. enheder i Republikken Østrigs offentlige sektor, har udvist grov uagtsomhed ved ikke at sørge for hensigtsmæssig kontrol med udarbejdelsen af statistikker samt hensigtsmæssige indberetningsprocedurer. Derved gjorde disse enheder det muligt for budgetenheden under delstatsforvaltningens tjenestegrene i Salzburg at afgive urigtige oplysninger om og hemmeligholde finansielle transaktioner, hvilket medførte en misvisende fremstilling i 2012 og 2013 af Østrigs data vedrørende gæld for årene 2008-2012
                  3
                over for Eurostat, dvs. efter at forordning (EU) nr. 1173/2011 var trådt i kraft.
            
            
               Det konkluderedes også i rapporten, at Østrigs statistikmyndighed, Statistik Austria (i det følgende benævnt "STAT"), havde kendskab til muligheden for misvisende fremstilling af regnskaberne for delstaten Salzburg siden mindst den 6. december 2012, men at myndigheden først underrettede Kommissionen (Eurostat) herom den 10. oktober 2013.
            
            
               De i artikel 8, stk. 1, i forordning (EU) nr. 1173/2011 beskrevne forudsætninger for en henstilling til Rådet om at pålægge medlemsstaten en bod er til stede for så vidt angår den misvisende fremstilling af gældsdata, der fandt sted, da Østrig indberettede ukorrekte data til Eurostat i marts og september 2012 og marts og september 2013, dvs. efter forordningens ikrafttrædelse den 13. december 2011. 
            
            
               2.
                     Beregning af boden
            
            
               I henhold til artikel 14 i Kommissionens delegerede afgørelse 2012/678/EU af 29. juni 2012 om undersøgelser og bod i forbindelse med manipulation af statistikker som omhandlet i forordning (EU) nr. 1173/2011
                  4
                skal Kommissionen sikre, at den bod, som Kommissionen henstiller til Rådet at pålægge, er effektiv, står i rimeligt forhold til overtrædelsen og har afskrækkende virkning. Boden beregnes ved hjælp af en totrinsmetode. Først bestemmer Kommissionen referencebeløbet. Derefter kan den op- eller nedjustere dette referencebeløb for at tage højde for sagens særlige omstændigheder.
            
            
               I henhold til artikel 14, stk. 2, i delegeret afgørelse 2012/678/EU udgør referencebeløbet for boden 5 % af den største virkning af den misvisende fremstilling af Østrigs offentlige gæld for de relevante år, som er omfattet af indberetningen som led i proceduren i forbindelse med uforholdsmæssigt store underskud (EDP). Republikken Østrigs EDP-indberetning for april 2014 var blevet ændret med et beløb på 1 192 mio. EUR. Referencebeløbet er derfor 59,6 mio. EUR.
            
            
               Under hensyn til kriterierne i artikel 14, stk. 3, litra d), i delegeret afgørelse 2012/678/EU er referencebeløbet som udgangspunkt det højeste identificerede niveau, ganget med antallet af år i den fireårige periode siden sidste indberetning, hvori den relevante misvisende fremstilling forekom. Det højeste identificerede niveau, jf. ovenstående, var på 1 192 mio. EUR i 2012. Endvidere var den seneste indberetning, hvor den relevante misvisende fremstilling forekom, EDP-indberetningen for oktober 2013, der vedrørte årene 2009-2012. Men da forordning (EU) nr. 1173/2011 først trådte i kraft den 13. december 2011 og der ikke var fastsat sanktioner for misvisende fremstilling af data vedrørende offentligt underskud og offentlig gæld før denne dato, er det kun den misvisende fremstilling for 2011 og 2012, der blev fejlagtigt indberettet i EDP-indberetningerne for henholdsvis 2012 og 2013, der har betydning. Referencebeløbet skal derfor ganges med to, hvilket svarer til 119,2 mio. EUR. 
            
            
               Under hensyn til kriterierne i artikel 14, stk. 3, litra a), i delegeret afgørelse 2012/678/EU konkluderes det i Kommissionens rapport, at den misvisende fremstilling af data ikke havde nogen betydelig virkning for styrkelsen af den økonomiske styring i Unionen, hvilket skyldes den begrænsede virkning for Republikken Østrigs gæld som helhed. Kommissionen vurderer derfor, at Republikken Østrig, de konkrete omstændigheder taget i beretning, kan indrømmes en reduktion af boden på dette grundlag.
            
            
               Under hensyn til kriterierne i artikel 14, stk. 3, litra b), i delegeret afgørelse 2012/678/EU anføres det i rapporten, at den misvisende fremstilling var resultatet af grov uagtsomhed. Det konkluderes ikke i rapporten, at den misvisende fremstilling var forsætlig i EDP-sammenhæng (jf. især afsnit 4 i rapporten). Der foretages derfor ikke under de konkrete omstændigheder nogen justering på dette grundlag.
            
            
               Under hensyn til kriterierne i artikel 14, stk. 3, litra c), i delegeret afgørelse 2012/678/EU konkluderes det i rapporten, at den misvisende fremstilling af data kunne ske, fordi tre enheder i Republikken Østrigs offentlige sektor udviste grov uagtsomhed ved ikke at sørge for hensigtsmæssig kontrol med udarbejdelsen af statistikker samt hensigtsmæssige indberetningsprocedurer (jf. især afsnit 3 og 4 i rapporten). Kommissionen mener dog ikke, at dette var en i fælleskab planlagt handling fra disse enheders side, og derfor kan Republikken Østrig under de konkrete omstændigheder indrømmes en reduktion af boden på dette grundlag.
            
            
               Under hensyn til kriterierne i artikel 14, stk. 3, litra e), i delegeret afgørelse 2012/678/EU konkluderes det i rapporten, at STAT og samtlige berørte enheder udviste en høj grad af samarbejdsvilje i forbindelse med undersøgelsen. I den henseende har Kommission til en vis grad taget hensyn til praksis på konkurrenceområdet, hvor bøder kan reduceres betydeligt som følge af samarbejde med Kommissionen i forbindelse med en undersøgelse. 
            
            
               Det er imidlertid blevet konstateret, at STAT, skønt STAT var blevet fuldstændigt og direkte underrettet af delstatsforvaltningens tjenestegrene, mindst siden den 22. januar 2013, om, at der var sket misvisende fremstilling i forbindelse med regnskaberne for delstaten Salzburg, undlod straks at underrette Kommissionen (Eurostat) herom. Dette forhold berettiger sædvanligvis, at boden forhøjes. På baggrund af begge ovenstående forhold mener Kommissionen, at Republikken Østrig stadig kan indrømmes en vis reduktion af boden på dette grundlag.
            
         
         
            
               Alt taget i betragtning henstiller Kommissionen til Rådet, at Republikken Østrig pålægges en bod på 29,8 mio. EUR, svarende til 25 % af det dobbelte referencebeløb. 
            
            
               I henhold til artikel 8, stk. 2, i forordning (EU) nr. 1173/2011 må den samlede bod ikke overstige et beløb svarende til 0,2 % af Republikken Østrigs seneste bruttonationalprodukt (BNP). Den anbefalede bod overstiger ikke 0,2 % af Østrigs BNP i 2015.
            
            
               3.
                     Konklusion og henstilling
            
            
               Det konkluderes endeligt i Kommissionens rapport, at tre enheder i Republikken Østrigs offentlige sektor har udvist grov uagtsomhed ved ikke at sørge for hensigtsmæssig kontrol med udarbejdelsen af statistikker samt hensigtsmæssige indberetningsprocedurer, og at en underenhed til en af enhederne foretog fejlagtig indberetning af og hemmeligholdt finansielle transaktioner, hvilket førte til ukorrekt indberetning af underskuds- og gældsdata til Eurostat i 2012 og 2013 for årene 2008-2012, dvs. efter at forordning (EU) nr. 1173/2011 var trådt i kraft. På grundlag af disse konklusioner henstiller Kommissionen til Rådet, at Republikken Østrig pålægges en bod på 29,8 mio. EUR.
            
            
               2017/0044 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om en bod, der pålægges Østrig for manipulation af gældsdata i delstaten Salzburg
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Europa-Parlamentets og Rådets forordning (EU) nr. 1173/2011 af 16. november 2011 om en effektiv håndhævelse af budgetovervågningen i euroområdet
                  5
               , særlig artikel 8, stk. 1,
            
            
               under henvisning til Kommissionens delegerede afgørelse 2012/678/EU af 29. juni 2012 om undersøgelser og bod i forbindelse med manipulation af statistikker som omhandlet i forordning (EU) nr. 1173/2011
                  6
               ,
            
            
               under henvisning til Kommissionens rapport om undersøgelsen vedrørende manipulation af statistikker i Østrig som omhandlet i forordning (EU) nr. 1173/2011, der blev vedtaget den 22. februar 2017
                  7
               ,
            
            
               under henvisning til henstilling fra Kommissionen, og
            
            
               ud fra følgende betragtninger:
            
            
               (1)I henhold til artikel 126, stk. 1, i traktaten om Den Europæiske Unions funktionsmåde (TEUF) skal medlemsstaterne undgå uforholdsmæssigt store offentlige underskud. Dataene vedrørende offentligt underskud og offentlig gæld, som er relevante for anvendelsen af artikel 121 og 126 i TEUF eller for anvendelsen af protokollen om proceduren i forbindelse med uforholdsmæssigt store underskud, der er knyttet som bilag til traktaterne, er særdeles vigtige input for samordningen af de økonomiske politikker i Unionen.
            
            
               (2)For at styrke håndhævelsen af budgetovervågningen i euroområdet og forhindre en forsætligt eller som følge af grov uagtsomhed misvisende fremstilling af data vedrørende offentligt underskud og offentlig gæld kan Rådet efter henstilling fra Kommissionen vedtage at pålægge den pågældende medlemsstat en bod.
            
            
               (3)Den 3. maj 2016 indledte Kommissionen en undersøgelse vedrørende manipulation af statistikker i Østrig som omhandlet i forordning (EU) nr. 1173/2011. De foreløbige resultater af undersøgelsen blev sendt til Østrig med henblik på bemærkninger den 20. december 2016, jf. delegeret afgørelse 2012/678/EU. Østrig fremlagde sine skriftlige bemærkninger til de foreløbige undersøgelsesresultater den 25. januar 2017.
            
            
               (4)Den 22. februar 2017 vedtog Kommissionen en rapport om undersøgelsen vedrørende manipulation af statistikker i Østrig som omhandlet i forordning (EU) nr. 1173/2011 under hensyntagen til Østrigs bemærkninger. 
            
            
               (5)Kommissionen konkluderede i rapporten, at Landesrechnungshof, delstatsforvaltningens tjenestegrene og delstatsregeringen i delstaten Salzburg, dvs. enheder i Republikken Østrigs offentlige sektor, har udvist grov uagtsomhed ved ikke at sørge for hensigtsmæssig kontrol med udarbejdelsen af statistikker samt hensigtsmæssige indberetningsprocedurer. Derved gjorde disse enheder det muligt for budgetenheden under delstatsforvaltningens tjenestegrene i Salzburg at afgive urigtige oplysninger om og hemmeligholde finansielle transaktioner, hvilket medførte en misvisende fremstilling i 2012 og 2013 af Østrigs data vedrørende gæld for årene 2008-2012 over for Eurostat, dvs. efter at forordning (EU) nr. 1173/2011 var trådt i kraft. Det konkluderedes også i rapporten, at Østrigs statistikmyndighed, Statistik Austria (i det følgende benævnt "STAT"), havde kendskab til muligheden for misvisende fremstilling af regnskaberne for delstaten Salzburg siden mindst den 6. december 2012, men at myndigheden først underrettede Kommissionen (Eurostat) herom den 10. oktober 2013.
            
         
         
            
               (6)Boden må ikke overstige et beløb svarende til 0,2 % af Østrigs bruttonationalprodukt i 2015.
            
            
               (7)Referencebeløbet for den bod, der skal pålægges, skal udgøre 5 % af den største virkning af den misvisende fremstilling af Østrigs offentlige gæld for de relevante år, som er omfattet af indberetningen som led i proceduren i forbindelse med uforholdsmæssigt store underskud. Kongeriget Østrigs EDP-indberetning for april 2014 var blevet ændret med et beløb på 1 192 mio. EUR. Referencebeløbet fastsættes derfor til 59,6 mio. EUR.
            
            
               (8)Under hensyn til kriterierne i artikel 14, stk. 3, litra d), i delegeret afgørelse 2012/678/EU konkluderes det i Kommissionens rapport, at de af medlemsstatens relevante handlinger, som kan lægges til grund for en bod, fandt sted i perioden fra den 13. december 2011, da forordning (EU) nr. 1173/2011 trådte i kraft, frem til indledningen af undersøgelsen. Det konkluderes også, at den seneste indberetning, hvor den relevante misvisende fremstilling forekom, var EDP-indberetningen for oktober 2013, der vedrørte årene 2009-2012. Den misvisende fremstilling for 2011 og 2012, som fejlagtigt indberettet i EDP-indberetningerne for henholdsvis 2012 og 2013, er af betydning inden for forordningens rammer. Disse forhold berettiger en forhøjelse af boden.
            
            
               (9)Under hensyn til kriterierne i artikel 14, stk. 3, litra a), i delegeret afgørelse 2012/678/EU konkluderes det i Kommissionens rapport, at den misvisende fremstilling af data ikke havde nogen betydelig virkning for styrkelsen af den økonomiske styring i Unionen, hvilket skyldes den begrænsede virkning for Republikken Østrigs gæld som helhed. Disse forhold berettiger, at boden reduceres.
            
            
               (10)Under hensyn til kriterierne i artikel 14, stk. 3, litra b), i delegeret afgørelse 2012/678/EU anfører Kommissionen i rapporten, at den misvisende fremstilling var resultatet af grov uagtsomhed. Det konkluderes ikke i rapporten, at den misvisende fremstilling var forsætlig i EDP-sammenhæng. Der bør ikke foretages nogen justering af boden i den henseende.
            
            
               (11)Under hensyn til kriterierne i artikel 14, stk. 3, litra c), i delegeret afgørelse 2012/678/EU konkluderer Kommissionen i rapporten, at den misvisende fremstilling af data kunne ske, fordi tre enheder i Republikken Østrigs offentlige sektor udviste grov uagtsomhed ved ikke at sørge for hensigtsmæssig kontrol med udarbejdelsen af statistikker samt hensigtsmæssige indberetningsprocedurer. Kommissionen mener dog ikke, at dette var en i fælleskab planlagt handling fra disse enheders side. Disse forhold berettiger, at boden reduceres.
            
            
               (12)Under hensyn til kriterierne i artikel 14, stk. 3, litra e), i delegeret afgørelse 2012/678/EU konkluderer Kommissionen i rapporten, at STAT og samtlige berørte enheder udviste en høj grad af samarbejdsvilje i forbindelse med undersøgelsen. Dette forhold berettiger sædvanligvis, at boden reduceres. Det er imidlertid blevet konstateret, at STAT, i overensstemmelse med princippet om due diligence, kunne og burde have handlet hurtigere og mere proaktivt for at underrette Kommissionen (Eurostat) om, at der var sket fejlagtig indberetning i forbindelse med regnskaberne for delstaten Salzburg. Dette forhold berettiger sædvanligvis, at boden forhøjes. På baggrund af de forhold, der berettiger en reduktion, og de forhold, der berettiger en forhøjelse, bør der stadig anvendes en vis reduktion på boden.
            
            
               (13)I betragtning af disse omstændigheder bør den bod, der skal pålægges Østrig, fastsættes til 29,8 mio. EUR —
            
            
               VEDTAGET DENNE AFGØRELSE: 
            
            
               Artikel 1
            
            
               Østrig pålægges en bod på 29,8 mio. EUR for misvisende fremstilling af data for den offentlige gæld som følge af tre offentlige enheders grove uagtsomhed, jf. Europa-Kommissionens rapport om undersøgelsen vedrørende manipulation af statistikker i Østrig som omhandlet i forordning (EU) nr. 1173/2011.
            
            
               Artikel 2
            
            
               Denne afgørelse er rettet til Republikken Østrig.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 306 af 23.11.2011, s. 1.
               
               
                  
                     (2)
                  COM(2017) 94 final.
               
               
                  
                     (3)
                  Dvs. de samlede antal indberettede år for indberetningen i 2012 (for 2008-2011) og i 2013 (for 2009-2012), efter en formel, hvor data indberettet i år n vedrører årene n-1, n-2, n-3 og n-4.
               
               
                  
                     (4)
                  EUT L 306 af 6.11.2012, s. 21.
               
               
                  
                     (5)
                  EUT L 306 af 23.11.2011, s. 1.
               
               
                  
                     (6)
                  EUT L 306 af 6.11.2012, s. 21.
               
               
                  
                     (7)
                  COM(2017) 94 final.